**Midlertidig forskrift om smitteverntiltak – påbud om bruk av munnbind mv., Longyearbyen Lokalstyre**

Hjemmel: Fastsatt av Longyearbyen lokalstyre ved Administrasjonsutvalget, på vegne av Lokalstyret, 10. mars 2021, med hjemmel i lov 14. august 1925 om Svalbard § 37 jfr. lov 22. juni 2018 om Kommuner og fylkeskommuner § 11-8 og forskrift 22. juni 2015 om helsevern på Svalbard og Jan Mayen jfr. lov 5. august 1994 nr. 55 om vern mot smittsomme sykdommer (smittevernloven) § 4-1.

**§ 1.Formål**

Forskriftens formål er å fastsette smittevernfaglige tiltak for å hindre eller begrense spredning av SARS-CoV-2 i befolkningen i en periode med forventet økning i antall mennesker som oppholder seg på Svalbard og hvor potensialet for smittespredning er stort.

**§ 2.Virkeområde**

Forskriften gjelder i Longyearbyen arealplanområde.

**§ 3.Plikt til å bruke munnbind**

Munnbind skal brukes i følgende situasjoner:

1. I butikker/kjøpesentre. Gjelder både ansatte og kunder.
2. På serveringssteder og overnattingssteder, unntatt når man sitter ved bordet under et måltid. Gjelder både ansatte og kunder.
3. På Svalbard lufthavn i alle fellesarealer og i drosje og buss. Gjelder både passasjer og sjåfør når det er kunder i bil eller buss.
4. På venterom hos leger, tannleger, helsestasjon og andre helsetjenester.
5. Hos frisør, hudpleie og andre virksomheter med en-til-en-kontakt. Gjelder både for ansatt og kunde. Kunde kan ta av munnbindet når det er nødvendig og for å utføre behandlingen.
6. I tros- og livssynshus og i lokaler for kultur-, trenings-, sports- og fritidsaktiviteter. Dette gjelder ikke for utøvere under selve kultur- eller idrettsaktiviteten.
7. Utendørs ved større folkeansamlinger.

Plikten til å bruke munnbind gjelder ikke for barn under 12 år, eller for de som av medisinske eller andre årsaker ikke kan bruke munnbind. Plikten gjelder ikke elever og ansatte ved Longyearbyen skole i skoletiden på skolens område.

**§ 4.Dispensasjon**

Smittevernlegen kan i særlige tilfeller dispensere fra forskriften.

**§ 5.Straff**

Forsettlig eller uaktsom overtredelse av bestemmelser i denne forskriften straffes med bøter eller fengsel inntil 6 måneder, jf. smittevernloven § 8-1.

**§ 6.Ikrafttredelse, varighet og endring**

Forskriften trer i kraft 11. mars 2021 kl. 06.00. Longyearbyen lokalstyre kan forlenge, oppheve og endre forskriften.